SORKON ทุ่ม 70 ลบ.ขยายไลน์ผลิตภัณฑ์อาหารฮาลาล ดันยอดขายปีนี้โต15%
SORKON ทุ่ม 70 ลบ.ขยายไลน์ผลิตภัณฑ์อาหารฮาลาล ดันยอดขายปีนี้โต15%
20 พ.ค. 2558

นายเจริญ รุจิราโสภณ ประธานเจ้าหน้าที่บริหาร บริษัท ส.ขอนแก่นฟู้ดส์ จำกัด (มหาชน) หรือ SORKON เปิดเผยว่า บริษัทมีแผนรุกตลาดผลิตภัณฑ์อาหารฮาลาล โดยได้ขยายไลน์สินค้าสู่ผลิตภัณฑ์อาหารแปรรูปจากเนื้อปลาและเนื้อไก่ ช่วยเสริมศักยภาพการทำตลาดทั้งในประเทศและต่างประเทศ หลังจากที่ผ่านมาบริษัทได้เน้นทำตลาดผลิตภัณฑ์แปรรูปจากเนื้อหมูเป็นหลัก
โดยบริษัทมีแผนปรับภาพลักษณ์แบรนด์ ส.ขอนแก่น จากเดิมเป็นผู้เชี่ยวชาญในผลิตภัณฑ์อาหารแปรรูปจากเนื้อหมู ไปสู่ผู้ผลิตอาหารแปรรูปจากเนื้อสัตว์ครอบคลุมตั้งแต่ เนื้อหมู เนื้อปลาและเนื้อไก่
พร้อมกันนี้ บริษัทมีแผนพัฒนาสินค้าใหม่ๆ ในกลุ่มเมนูอาหารแปรรูปจากเนื้อปลาและเนื้อไก่และเร่งสื่อสารการตลาดสร้างการรับรู้เพิ่มเติม เพื่อรองรับแผนงานรุกขยายตลาดส่งออกไปยังลูกค้ามุสลิมในกลุ่มประเทศตะวันออกกลาง AEC และลูกค้าในประเทศจีน ซึ่งถือเป็นตลาดที่มีศักยภาพเติบโตได้ดี โดยบริษัทได้ลงทุน 70 ล้านบาท เพื่อก่อสร้างโรงงานอาหารขบเคี้ยวที่ได้รับเครื่องหมายฮาลาล รองรับไว้เรียบร้อยแล้ว ซึ่งคาดว่าจะสามารถเริ่มทดสอบระบบได้ในเดือนสิงหาคมนี้
อย่างไรก็ดี บริษัทได้เตรียมเปิดตัวผลิตภัณฑ์อาหารขบเคี้ยวจากเนื้อปลาและเนื้อไก่ ภายใต้ยี่ห้อ ‘ออง-เทร่’ ในงานแสดงสินค้าอาหาร THAIFEX-World of Food Asia ที่จัดขึ้นระหว่างวันที่ 20-24 พฤษภาคม ณ อาคารชาเลนเจอร์ฮอล์ อิมแพ็ค เมืองทองธานี โดยแต่ละผลิตภัณฑ์ จะมีด้วยกัน 2 รสชาติ ได้แก่ รสบาบีคิวและรสต้มยำกุ้ง ซึ่งบริษัทฯ มั่นใจว่าจะได้รับการตอบรับที่ดีจากผู้เข้าชมงานและตัวแทนจำหน่ายจากต่างประเทศ
ทั้งนี้ บริษัทต้องการปรับภาพลักษณ์แบรนด์ไปสู่ผู้ผลิตอาหารแปรรูปจากเนื้อสัตว์ ครอบคลุมตั้งแต่เนื้อหมู เนื้อปลาและเนื้อไก่ เพื่อตอบสนองความต้องการของผู้บริโภค โดยเฉพาะประเทศในกลุ่มมุสลิมที่มองเห็นโอกาสการทำตลาดส่งออกอาหารฮาลาลเพื่อเพิ่มรายได้ จึงได้ขยายไลน์ผลิตภัณฑ์อาหารแปรรูปไปสู่เนื้อปลาและเนื้อไก่เป็นวัตถุดิบเพิ่มเติม ซึ่งช่วยเพิ่มศักยภาพการทำตลาดและช่วยผลักดันภาพรวมยอดขายของในปีนี้ให้เติบโตได้ 15% ตามเป้าที่วางไว้